O Cei o Ira na Nefilimi?
Kena isau vakaivolatabu
Era tuwawa voravora na Nefilimi, era luvedra na agilosi ca era mai veiyacovi kei ira na yalewa ni vuravura ena gauna i Noa. *
E kaya na iVolatabu nira “raica na luve ni Kalou dina na totoka ni kedra irairai na luvedra yalewa na tamata.” (Vakatekivu 6:2) O ira na ‘luve ni Kalou’ qori era kabula vakayalo, era talaidredre vua na Kalou nira “biuta na nodra itikotiko dodonu” mai lomalagi. Era liatamata qai “taura me watidra o koya ga era digitaka.”—Juta 6; Vakatekivu 6:2.
Era sucu ena vakawati qori eso na tamata lelevu. (Vakatekivu 6:4) Era dau veivakasagai na Nefilimi, qai sinai o vuravura ena nodra ivalavala kaukaua. (Vakatekivu 6:13) E vakatokai ira na iVolatabu mera “tamata qaqa ni gauna makawa ra qai tamata rogo.” (Vakatekivu 6:4) E sega ni dua na ka vinaka mera qoroi kina na Nefilimi, era kilai ga ena nodra voravora kei na nodra dau veivakarerei.—Vakatekivu 6:5; Tiko Voli Mai na Lekutu 13:33. *
Rai cala me baleti ira na Nefilimi
Rai cala: Era se bula tiko e vuravura nikua na Nefilimi.
Ka dina: A luvuca o Jiova na vuravura makawa ni sa rui levu kina na ivalavala voravora. Era vakarusai vata kei ira na daucaka ca na Nefilimi. A nanumi Noa ga kei na nona vuvale o Jiova, ratou mani bula ena waluvu.—Vakatekivu 6:9; 7:12, 13, 23; 2 Pita 2:5.
Rai cala: Era tamata na tamadra na Nefilimi.
Ka dina: Era vakatokai na tamadra na Nefilimi mera “luve ni Kalou dina.” (Vakatekivu 6:2) E cavuti tale ga qori ena iVolatabu vei ira na agilosi. (Jope 1:6; 2:1; 38:7) A rawa nira vukici ira na agilosi mera tamata. (Vakatekivu 19:1-5; Josua 5:13-15) Na yapositolo o Pita a cavuti ira “na kabula vakayalo ena valeniveivesu, era a talaidredre ena gauna a wawa voli kina ena vosota na Kalou ena siga i Noa.” (1 Pita 3:19, 20) Ena vakasama vata qori, a vakamacalataka o Juta ni so na agilosi “era sega ni tudei . . . ena nodra vanua nira biuta na nodra itikotiko dodonu.”—Juta 6.
Rai cala: Era agilosi talaidredre na Nefilimi.
Ka dina: Ni laurai na ikotokoto, e kilai mai na ka e tukuni ena Vakatekivu 6:4 nira sega ni agilosi na Nefilimi. Era tamata lelevu, era luvedra na agilosi era liatamata mera veiyacovi kei ira na yalewa e vuravura. Era “taura me watidra” na agilosi “o koya ga era digitaka,” ia e kaya o Jiova ni na vakarusa na vuravura e sega ni doka na Kalou ni oti e 120 na yabaki. (Vakatekivu 6:1-3) E kaya na iVolatabu ni “gauna qori,” era liatamata kina na agilosi ra qai “veiyacovi . . . kei na luvedra yalewa na tamata.” Era sucu kina na “tamata qaqa ni gauna makawa,” o ira na Nefilimi.—Vakatekivu 6:4.
^ para. 1 Na vosa vakaIperiu e vakadewataki me “Nefilimi” e kena ibalebale “Dauveivakabalei.” E kaya na ivola Wilson’s Old Testament Word Studies ni vosa ya e vakaibalebaletaki “vei ira era vakavuna na nodra bale na tamata nira vakayacora vei ira na ivalavala kaukaua se ra butakoci ira.”
^ para. 3 Ni ratou raica na yamata ni Isireli eratou vakamacalataki ena Tiko Voli Mai na Lekutu 13:33 na kedra vakaitamera na kai Kenani, eratou rairai vakasamataki ira sara na Nefilimi era se mate ena vica vata na senitiuri e liu.—Vakatekivu 7:21-23.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn